stanford-oval/wikipedia huggingface dataset:
שימוש לא נכון באנטיביוטיקה
עמידות לאנטיביוטיקה

למרות שאנטיביוטיקה חיונית לטיפול בזיהומים חיידקיים חמורים, שימוש לא נכון בה תרם לעלייה בעמידות החיידקים. שימוש יתר בפלואורוקינולון ובתרופות אנטיביוטיות אחרות תורם לעמידות של החיידקים לאנטיביוטיקה, דבר העלול לעכב את הטיפול בזיהומים עמידים לאנטיביוטיקה.   השימוש המופרז בתרופות אנטיביוטיות בילדים הסובלים מדלקת האוזן התיכונית הוליד זן של חיידקים העמידים לחלוטין לאנטיביוטיקה. בנוסף, השימוש בחומרים אנטי-מיקרוביאליים בחומרי בניין ומוצרי טיפוח אישי תרם להתפתחותם של חיידקים עמידים לאנטיביוטיקה בתוך הבתים, שם בני האדם מבלים חלק גדול מזמנם.  שימוש נרחב בפלואורוקווינולונים כאנטיביוטיקה לטיפולי קו ראשון הביא לירידה ברגישות לאנטיביוטיקה, המשפיעה גם על זיהומים חיידקיים חמורים כגון סיסטיק פיברוזיס, אשר הקינולונים הם בין התרופות המעטות אשר פועלות נגדם.
השפעה חברתית וכלכלית

אנטיביוטיקה יכולה לגרום לתגובות לוואי קשות ולהגדיל באופן  משמעותי את  עלות הטיפול.  תרופות אנטיביוטיות ונוגדות זיהומים דורגו במקום הראשון בארצות הברית בכל הקשור לגרימת תופעות לוואי. מחקר שנערך בשנת 2011 ב-32 מדינות בארצות הברית, מצא שתרופות אנטיביוטיות ונוגדות זיהומים היו הגורם  לכ-24 אחוז מתופעות הלוואי שנרשמו בזמן הגעה לבית החולים ול־28 אחוז מתופעות הלוואי שנרשמו בזמן השהות בבית החולים.
על פי הערכות, אם העמידות לתרופות אנטימיקרוביאליות תמשיך לעלות, בשנת 2050 עשרה מיליון בני אדם ימותו בכל שנה בגלל היעדר טיפול מתאים והתמ"ג ירד ב-2 עד 3.5%. כמו כן, אם העולם לא יתגייס למאבק בשימוש לרעה באנטיביוטיקה ובהתפתחות העמידות האנטי-מיקרוביאלית, מעריכים כי 300 מיליון בני אדם עלולים למות בטרם עת, בין השנים 2014 - 2050, כתוצאה מעמידות החיידקים לתרופות, והירידה בתפוקה הכלכלית תהייה בין 60 ל 100 טריליון דולר. אם ניתן יהיה לעכב את ההתפתחות העולמית הנוכחית של ההתנגדות האנטי-מיקרוביאלית בעשר שנים בלבד, העולם יוכל לחסוך 65 טריליון דולר תמ"ג בין השנים 2014 -2050.
שימוש לא הולם

לאנטיביוטיקה אין השפעה על זיהומים נגיפיים כמו הצטננות. היא לא יעילה נגד כאבי גרון ממקור נגיפי אשר חולף ללא טיפול.  גם מרבית המקרים של דלקת סמפונות (ברונכיט) (90 – 95%) הם נגיפיים, וחולפים מעצמם לאחר מספר שבועות, לכן השימוש באנטיביוטיקה כנגד דלקת סמפונות מיותר ויכול להעמיד את המטופל בסיכון ללקות בתגובות לוואי.  נטילת אנטיביוטיקה כנגד זיהום נגיפי, תוקפת את החיידקים המועילים הנמצאים במערכת העיכול ובסופו של דבר עלולה לגרום להתפתחות העמידות לאנטיביוטיקה.
מחקר של אימפריאל קולג' בלונדון מפברואר 2017 מצא כי 9 מתוך 20 אתרי מסחר מקוון סיפקו אנטיביוטיקה (שלא כדין) ללא מרשם לתושבי בריטניה.
הנחיות רשמיות של איגוד הלב האמריקאי (AHA) בעניין מניעת טיפול אנטיביוטי מונע ברפואת השיניים, קוראות למתן אנטיביוטיקה למניעת אנדוקרדיטיס זיהומית. אף על פי שההנחיות הנוכחיות (2007) מכתיבות שימוש מוגבל יותר באנטיביוטיקה, רופאי שיניים רבים ומטופליהם ממשיכים לדבוק בהנחיות משנת 1997, דבר הגורם לשימוש עודף באנטיביוטיקה.
שימוש לא הולם > אנטיביוטיקה בבעלי חיים

בגידול בעלי חיים נעשה שימוש רב באנטיביוטיקה. השימוש השכיח ביותר במוצרים אנטי-מיקרוביאליים ברחבי העולם הוא בחיות משק; האנטיביוטיקה נמצאת בדרך כלל במזון לבעלי חיים או במים לצורך מניעת מחלות ועידוד הגדילה.  נערכו דיונים רבים בעניין מידת ההשפעה של מוצרים אנטיביוטיים אלה, במיוחד מעודדי הגדילה, על התפתחות העמידות לאנטיביוטיקה אצל בני אדם. אף על פי שיש טענות כי עדיין לא ידוע מהם החומרים האנטיביוטיים הגורמים לסיכון הגבוה ביותר לבני אדם,  נקבעו מדיניות ותקנות כדי להגביל השפעה מזיקה, כגון יכולת החיידקים לפתח עמידות במשק החי ולהעביר לפתוגנים אנושיים את הגנים האחראיים לעמידות.  ב־1 בינואר 2017, ה-FDA חוקק חוק המחייב לסווג כל חומר אנטיביוטי אשר משפיע על בני אדם (תרופות שנמכרו בעבר ללא מרשם) ונכלל גם במזון של בעלי חיים, כתרופה המותרת לשימוש בפיקוח וטרינרי בלבד. (VFD Veterinary Feed Directive drugs ) פעולה זו מחייבת את החקלאים לעבוד עם וטרינרים כדי לקבל מרשם מתאים  וכדי להוכיח קיום קשר וטרינר-לקוח-חולה (VCPR) וקבלת ייעוץ והכוונה מהווטרינר. חיידקים עמידים הנמצאים במזון עלולים לגרום לזיהומים אצל בני אדם. מתן אנטיביוטיקה לבעלי חיים המשמשים לייצור מזון לבני אדם יהרוג את מרבית החיידקים, אך חיידקים עמידים יכולים לשרוד. כששוחטים ומעבדים את בעלי החיים, החיידקים העמידים הנמצאים במעיים של בעלי החיים עלולים לזהם את הבשר או מוצרים אחרים מהחי. חיידקים עמידים הנמצאים במעיים של בעלי החיים יכולים לזהם את הסביבה, למשל את מקורות המים או הקרקע, כאשר משתמשים בפסולת של בעלי חיים או במים המכילים חיידקים עמידים לצורך השקיה וזיבול של פירות, ירקות או תוצרת חקלאית אחרת.
לקריאה נוספת

Blaser, Martin J. (2014).Missing microbes : how the overuse of antibiotics is fueling our modern plaguesHenry Holt and CompanyISBN 978-0805098105 Archived from the original on 22 January 2014. Retrieved 26 February 2014.
איימנבק

| --- | --- |

 לידה:  21 באוקטובר 2000 (בן 24) אסקו, קזחסטן 
 שם לידה:  Иманбек Маратұлы Зейкенов 
 שם במה:  Imanbek 
 מוקד פעילות:  קזחסטן 
 תקופת הפעילות:  מ-2017
 עיסוק:  תקליטן • מפיק מוזיקלי
 סוגה:  דאנס-פופ 
 שפה מועדפת:  קזחית, רוסית, אנגלית 
 חברת תקליטים:  Effective Records
 פרסים והוקרה:  Grammy Award for Best Remixed Recording, Non-Classical (2021) 
 imanbekmusic.com
 פרופיל ב-IMDb
 
התקליטן הקזחי איימנבק, 2021.
איימנבק זייקנוב (ברוסית: Иманбек Зейкенов; נולד ב-21 באוקטובר 2000), הידוע בשמו איימנבק (Imanbek), הוא תקליטן ומפיק מוזיקלי קזחי. הוא התפרסם בשנת 2019, בזכות גרסת הרמיקס שלו לשיר "Roses (Imanbek Remix)", של הראפר סנט ג'ון.
ביוגרפיה

איימנבק נולד באקסו, אזור פבלודאר שבקזחסטן. בגיל 8 הוא החל לנגן בגיטרה. במהלך לימודיו במכללה, החל לעבוד ברכבת באקסו. בשנת 2017, החל להפיק מוזיקה. בשנת 2019, הוציא את גרסת הרמיקס לשיר "Roses", של הראפר האמריקאי-גיאני סנט ג'ון שזכה להצלחה בינלאומית. איימנבק סיפר כי הרמיקס נעשה ללא מעורבותו של ג'ון מכיוון שניסיונותיו ליצור עמו קשר באינסטגרם נכשלו. הרמיקס עצמו הופיע לראשונה במצעדים במקום הראשון ברחבי אירופה ביניהם בלגיה, הונגריה, הולנד, פולין, הודו ושוודיה. לאחר הצלחת השיר, איימנבק הוחתם בחברת התקליטים אפקטיב רקורדס. לאחר מכן, הוציא את השיר הראשון שלו במסגרת חברת התקליטים Dharma Worldwide, של התקליטן האמריקאי KSHMR. בשנת 2021, זכה בטקס פרסי גראמי ה-63, בקטגוריית "הקלטת הרמיקס הטובה ביותר", על הרמיקס שלו לשיר "Roses" של סנט ג'ון.
ב-4 בפברואר 2021, הכריז יחד עם הזמרת ריטה אורה על צאת המיני-האלבום המשותף שלהם Bang, שיצא לאור ב-12 בפברואר. באותה השנה, הוציא את "Dancing on Dangerous" ביחד עם שון פול וסופיה רייס.
לאחר מכן, הוציא את הסינגל "Baddest" ביחד עם הזמרת שר לויד.
ב-3 באוגוסט 2023 הוציא את הסינגל "No Sleep".
דיסקוגרפיה > מיני-אלבומים

2021: Bang (יחד עם ריטה אורה)
הערות שוליים

↑  Железнодорожник из Аксу, создавший всемирно известный ремикс на "SAINt JHN - Roses": кто он, caravan
↑  Reddit: Why did rapper SAINt JHN ignore the “Roses” remix author, who makes him famous?, reddit
↑  Effective Records homepage, reddit
↑  GRAMMY Award Results for Imanbek Zeikenov, grammy
↑  Imanbek & Rita Ora Announce Collaborative EP & 'Big' Lead Track Featuring David Guetta & Gunna, billboard
↑  Imanbek, Sean Paul, and Sofía Reyes get together for 'Dancing On Dangerous' - Dancing Astronaut Imanbek, Sean Paul, and Sofía Reyes get together for 'Dancing On Dangerous' : Dancing Astronaut, web.archive.org, ‏2021-05-05
↑  @CherLloyd (4 במאי 2021). "BADDEST with Imanbek out FRIDAY" (Tweet). נבדק ב-5 במאי 2021 – via Twitter. {{cite web}}:  (עזרה)
↑  New Premieres and Music Updates (04.08.23) - CodeList, ‏2023-08-05 (באנגלית אמריקאית)
| --- | --- |
בקרת זהויות :  GND: 1275249396  ISNI: 0000 0004 9152 1812  MusicBrainz: 23c723b3-f54f-4634-83dc-b2989d05ae88  VIAF: 17167198916967632738   WorldCat (עם VIAF): 17167198916967632738
רע (אל)

| --- | --- |

 תפקיד:  אל השמש
 תרבות:  מצרים העתיקה
 אלים מקבילים:  הליוס
 אב:  נו 
 אם:  נית 
 צאצאים:  סת, בסתת, סח'מת, וואדג'ת, תפנות, חתחור, מע'ת, נח'בת 
 
רַע (ידוע גם כרֶע, רה או רא; במצרית עתיקה: rˤ, בקופטית: Ⲣⲏ, רֵה, בפיניקית: 𐤓𐤏, רע) הוא אל השמש במיתולוגיה המצרית. רע היה אחד האלים הקדומים ביותר בפנתאון המצרי העתיק. עוד בימי הממלכה הקדומה, שם שימש כאל השמש וכאל המגן של בירת הממלכה והעיר העתיקה ביותר במצרים, הידועה בשמה היווני: "הליופוליס". החל מתקופת השושלת החמישית (שנת 2400 לפנה"ס), הועלה רע מדרגת אל עירוני לדרגת אל לאומי, ובשלב מאוחר יותר אוחדה דמותו עם זו של האל אמון, אלה של העיר תבאי, איחוד שיצר את אל-העל "אמוּן-רַע", אחד האלים הנכבדים והנערצים ביותר במצרים העתיקה. עוצמתו של אמון-רע הייתה כה גדולה, עד שבשלהי התקופה ההלניסטית-רומית במצרים הוא נתפס בידי תושביה היוונים והרומים כהתגלמות של האלים זאוס או יופיטר. מסיבה זו כינו היוונים את תבי בשם "דיוספוליס" ("עירו של זאוס"). רע נשאר האל הדומיננטי במהלך כל שנות קיומה של ממלכת המצרים, למעט תקופה קצרה בזמנו של הפרעה אחנתון, אשר הנהיג בממלכה דת מונותאיסטית, המכונה אתוניזם, במרכזה עמד האל אתון, שהיה למעשה השמש עצמה.
רע ואלי שמש נוספים בפנתאון המצרי

השמש היוותה בעיני המצרים את התגלמותו הממשית של רע, ולפעמים התייחסו אליה כעינו הפקוחה של האל. בתקופה מאוחרת יותר, כאשר אתום, אל הארץ, הפך לאל השמש השוקעת, החלו מתייחסים אליו כזהה לרע. חפרי, אל זוטר אשר תפקידו היה לדחוף מדי יום את השמש במסעה לאורך כיפת השמים, התמזג אף הוא במרוצת השנים עם האל רע והפך מאוחר יותר לפן זריחת השמש של האל. לבסוף החל רע לאבד מיוקרתו בעיני המצרים, שהחלו מעדיפים על פניו אל שמש נוסף - הורוס. כאשר נהיה הורוס חשוב מרע, הפכו המצרים את רע להתגלמות של הורוס אשר כונתה "רע-חראחתי" ומשמעה: "רע, הורוס של שני האופקים".
רע ויחסו לאלים אחרים

בהיותו אל השמש והשמש עצמה, עשה האל רע יום יום את מסלול השמש בשמים ממזרח למערב. המצרים, הקדמונים סברו שאת חלקו הנסתר של מסע זה, מנקודת שקיעת החמה לנקודת זריחתה ביום שלמחרת, עשה אל השמש מתחת לפני האדמה, בעולם המתים. על בסיס סברה זו טוו המצרים שלל אגדות ומיתוסים. אחד המיתוסים מספר כי את המסע בשאול עבר רע על גבי סירה שנוהגה על ידי האל מאעת, ואשר החותרים בה היו האלים הורוס ותחות. האחריות לביטחונה של הסירה הופקדה בידי האלים סת ומהן, אשר הגנו על רע מפני תקיפת המפלצת אפפ (מוכר גם כ"אפופיס", נחש ענק המהווה את התגלמות החשיכה והחורבן). תופעת ליקוי החמה הוסברה על ידי המצרים הקדמונים כהתרשלות רגעית של האלים המגינים על הסירה בתפקידם, ועקב כך התגברות רגעית של אפופיס על רע.
סמליות האל רע

מתוקף היותו אל השמש, סומל רע לרוב בסמלים הקשורים לשמש, כדוגמת עיגול ובמרכזו נקודה (⊙), או דיסקה זהובה. סימנים אלו נפוצים לציון השמש גם באסטרולוגיה של ימינו וכן בכתבים אסטרונומיים סיניים. דמות נוספת שסימלה את האל היא עוף החול ("פיניקס"), וזאת משום שבדומה לעוף זה, היה האל עולה בלהבות מדי ערב בשקיעה וקם לתחייה מחדש עם שחר.
סמל מוכר נוסף הקשור לאל הוא הסמל "העין של רע", סמל מצרי עתיק שמסמל הגנה ועוצמה ואשר לעיתים מכונה גם "העין של הורוס".
האל רע בדרכו אל הדואת

לפי המיתולוגיה המצרית, בכל יום עת שקעה השמש הפליג רע מעולם החיים אל הדואת - עולם המתים. כל המתים ש"נאספו" באותו היום מצטרפים לספינתו של אל השמש רע. בפתח הדואת נמצאים שערים החוסמים את מעבר ספינתו של רע אל הדואת. כדי לעבור מחסום זה הוא צריך להשתמש לחש 1065 שלקוח מכתבי הארונות.
מסעו היומי של רע בדואת

לפניכם אחד מהמקורות המתארים את מסעו של רע בדואת (העולם המקביל המצרי) והוא בשם "אשר בעולם של מטה", "העולם התחתון". לפי מקור זה, האל רע עמד בראש ספינתו מביט אל הדרך כאשר היה בדרכו בתוך עולם המתים. הספינה שלו כללה את האלים הבאים שכונו גם בשמות אלו: 'פותח הדרגים', 'תבונה', 'עירני', 'רצון', 'גברת הספינה', 'חור (הורוס) המעריץ', 'פר האמת' ו'מוביל הספינה'. אלו הם הדרכים שרע יצטרך לעבור בכך כל מעתה ועד עולם, כל שלב לוקח כשעה אחת בשביל שספינתו של רע תעבור אותו. לפניכם השלבים:
| מספר השלב | שם השלב | פעולותיו של רע בכל שלב |
| --- | --- | --- |
| 1 | 'העיר הגדולה' |  |
| 2 | 'שדה וורנס' | בשלב זה רע קבע כי אכן האלים הקשורים לדגנים, יקבלו שטח מסוים באדמה. |
| 3 | 'שדה אלי הדגן ומימיו של אוסיריס' | בחלק זה נותן רע את 'רצון' ואת 'תבונה' לאוסיריס על מנת להחיות אותו. |
| 4 | 'מערת התגלמויות החיים' | רע וספינתו עולים בשיפוע עד למקום בו ניצבות 2 דלתות ועליהן מופיעים נחשים המורכבים מראש אדם ומארבע רגליים, בנוסף לנחשים אחרים עם 3 ראשים בצורת ראש נחש ו-2 כנפיים. אחרי דלתות אלו ניצב גופו של האל 'סוכר' שהיה אחראי על בית קברות הנמצא שם. דרך זאת הובילה גם לקברו של האל אוסיריס. |
| 5 | 'מערת סוכר (סוכר- שם של אל)' | בשעה זאת עלתה ספינתו של רע על גבעה תוך כדי גרירתה. בראש הגבעה התקיים ראש בשם 'בשרה של איסיס אשר מעל חול ארצו של סוכר'. סביב גבעה נוספת איסיס ונפתיס חגו כציפורים סביבה - זהו מקום קבורתו של אוסיריס. |
| 6 | 'מים עמוקים' | בחלק זה ספינתו של רע עצרה ורע נפגש עם האל תחות. תחות שואף להקים במקום זה עבור אלי ומלכי מצרים העתיקה. |
| 7 | 'מערת אוסיריס / עיר המערה המסתורית' | בחלק זה ספינתו של רע עברה לי אל בשם 'בשרו של אוסיריס'. בנוסף התקיים לצידו אל שכרת את ראשיהם של אויביו של האל אוסיריס.  בשלב זה נלחם רע באויבו המושבע - אפופיס. |
| 8 | 'עיר ארונות המתים של האל' | בעיר זאת נמצאו אלים בעלי דמויות של בעלי חיים ובני אדם חנוטים. כשרע עבר לידם הם בירכו אותו לשבח בצורה מוזרה (בשילוב ציוצים, ורעשים המזכירים רעש קריסת גדת נהר) |
| 9 | 'עיר התגלמויות החיות' | בחלק זה נפגש רע עם נחשי קוברה שהיו בעל כוחות מיוחדים, ובאיחוד הם יכלו לירוק אש. |
| 10 | 'עיר המים העמוקים והגדות התלולות' | באזור זה נמצאת חרפושית עם 2 אובייקטים הנראים כשמשות שעמדו לזנק אל על אל תוך השמיים. בשלב זה הצטרפו אל רע 12 אלים מצריים אחרים שתפקידם להגן על ספינתו של רע לקראת סיום מסעו בדואט. |
| 11 | 'עיר ספירת הגופות' | בזמן זה (השעה ה-11 של הלילה) כל אויבי האלים הגדולים הושמדו ונזרקו אל בורות אש. |
| 12 | 'מערה בקצה החשיכה, עיר הלידה' | בשלב זה ספינת השמש של רע התחילה להיות תלויה בזנב נחש שיוביל אותה. בשלב זה החליף רע את דמותו ונולד מחדש כח'עפרי, תוך כדי שהוא מגיע אל מזרח השמיים ומסיים את מסעו בדואט. |
באסטרונומיה

האסטרואיד 2100 Ra-Shalom (אנ') שהתגלה בספטמבר 1978 על ידי אלינור הלין נקרא על שם האל. שם האסטרואיד הוא הלחם של שם האל רע והמילה שלום לציון הסכמי קמפ דייוויד שנערכו באותו זמן.
ראו גם

אלוהויות במצרים העתיקה
מקדש שמש מצרי
הערות שוליים

↑  CIS I 3778
↑  שלומית ישראלי, המיתולוגיה המצרית, מפה, 2005, עמ' 108-110
↑  (2100) Ra-Shalom In: Dictionary of Minor Planet Names. Springer. 2003. doi:10.1007/978-3-540-29925-7_2101. ISBN 978-3-540-29925-7.
| המיתולוגיה המצרית |
| --- | --- | --- |
| הפנתאון המצרי | אוסיריס • איסיס • אכר • אמון • אמונת • אנוביס • אפיס • עאפפ • ארבעת בני הורוס • אתום • אתון • בת • בס • בסתת • גב • הורוס • חעפי • חכא • וואדג'ת • ח'ונסו • ח'נום • ח'פרי • חתחור •  מות • מונתו • מין • מע'ת • מפדת • נו • נות • נחבת • נית • נפרתם • נפתיס • סתת • סבכ • סופדו • סח'מת • סת (סת־בעל) • ענקת • פאחת • פתח • קבוי • קוק • קטש • רע (העין של רע) • רשף • שו • תאורת • תחות • תפנות • סרקת |     |
| אתרים מיתולוגיים | בנבן |     |
| כתבים דתיים | אמדואת • כתבי הפירמידות • כתבי ארונות קבורה • ספר האדמה • ספר המערות • ספר המתים (הפפירוס של אני) • ספר הנשימה • ספר השערים |     |
| פולחן | מקדשים מצריים (מקדש לוקסור • כרנך • מקדשי אבו סימבל) • הפירמידות במצרים (הפירמידה הגדולה של גיזה) • הספינקס הגדול של גיזה • עמק המלכים • חג הסד |     |
| --- | --- |
בקרת זהויות :  GND: 118749404  SUDOC: 027402568  VIAF: 32792135   WorldCat (עם VIAF): 32792135 
העין של הורוס
אומוני אובולי

| --- | --- |

 לידה:  22 באפריל 1978 (בת 46) מדינת דלתא, ניגריה 
 שם לידה:  Omoni Oboli 
 מדינה:  ניגריה 
 תקופת הפעילות:  מ-2009 
 עיסוק:  במאית קולנוע, שחקנית, מפיקה
 מקום לימודים:  אוניברסיטת בנין  האקדמיה לקולנוע של ניו יורק 
 מספר צאצאים:  3 
 פרסים והוקרה:  ELOY Awards  פרסי מיטב נוליווד 
 פרופיל ב-IMDb
 
אומוני אובולי (באנגלית: Omoni Oboli; נולדה ב-22 באפריל 1978) היא שחקנית, תסריטאית, מפיקה ובמאית קולנוע ניגרית.
ביוגרפיה

אובולי נולדה בבנין סיטי, במדינת אדו שבניגריה. בתואר הראשון, היא למדה צרפתית באוניברסיטת בנין.
קריירה

את הקריירה הקולנועית שלה החלה אובולי בסרט Bitter Encounter (1996), שבו היא שיחקה תפקיד מזכירה. סרטה הבא היה Shame. בסרטיה הבאים, היא שיחקה את התפקיד הראשי: Not My Will, Destined To Die ו-Another Campus Tale. אחרי הצלחה קצרה זו בשנת 1996, היא חזרה ללימודים כדי לסיים את התואר הראשון, ואז נישאה מיד עם תום לימודיה. לתעשיית הקולנוע חזרה שוב רק כעבור עשור.
בין התסריטים שכתבה אובולי הם Wives On Strike, The Rivals, סרט שהיא גם הייתה מפיקה שותפה שלו, ועבורה היא זכתה בפרס הדרמה הבינלאומית הטובה ביותר בפסטיבל הסרטים הבינלאומיים של ניו יורק. אובולי גילמה תפקידים בסרטים מהזרם המרכזי של התעשייה הניגרית, כולל: Figurine (2009), Anchor Baby (2010), Being Mrs Elliot, Fifty (2015). בין הסרטים שהיא ביימה כלולים Being Mrs Elliott, The First Lady, Wives on Strike, ו-Okafor's Law.
אובולי הקימה את קרן אומוני אובולי, אשר מטרתה היא סיוע לנשים וילדים נזקקים בחברה הניגרית.
קריירה > מחלוקת משפטית

עם צאת הסרט Okafor's Law בפסטיבל הסרטים הבינלאומי בטורונטו ב-2016, האשים התסריטאי ג'וד אידדה את אובולי שהפרה את זכויות היוצרים שלו, וכי הוא כתב את הסיפור שבבסיס הסרט וחלק מהתסריט,במרץ 2017, בערב הקרנת הבכורה הרשמית של הסרט, קיבלה אובולי צו מניעה בעקבות תביעה מצד Raconteur Productions, והאירוע בוטל, וכך גם הקרנות עתידיות. ואולם, הצו הוסר כעבור שלושה ימים, בהיעדר ראיות מספקות בבית המשפט להצדיק את גניזת הסרט. הסרט יצא בבתי הקולנוע ב-31 במרץ, התאריך המקורי לצאת הסרט. עם זאת, נערכו שימועים בבית המשפט במהלך החודשים אפריל ומאי 2017, בהם אובולי ואידדה (לא צד בתביעה) העידו. נכון לאוקטובר 2018, לא פורסמה קביעת בית המשפט בתקשורת.
פרסים

ב-2010 היא זכתה בפרס השחקנית הטובה ביותר בפרסי הקולנוע של לוס אנג'לס, ואת פרס השחקנית הטובה ביותר בפסטיבל הסרטים הבינלאומי של הארלם. היא הייתה מועמדת לפרס השחקנית הטובה ביותר בפרסי האקדמיה האפריקאית לקולנוע ב-2011.
בשנת 2014, היא זכתה בפרס שחקנית הקולנוע הטובה ביותר של השנה בפרסי ELOY, עבור משחקה בסרט Being Mrs Elliott. ב-2015, הוענק לה פרס "אישיות השנה" מטעם Sun Nollywood.
פילמוגרפיה

| שנה | סרט | תפקיד |
| --- | --- | --- |
| 2009 | Entanglement |  |
| 2009 | The Figurine | Mona |
| 2010 | Bent Arrows | Lola |
| 2010 | Anchor Baby | Joyce Unanga |
| 2012 | Feathered Dreams | Sade |
| 2014 | Brother's Keeper | Mena |
| 2014 | Render to Caesar | Alero |
| 2014 | Being Mrs Elliot |  |
| 2015 | Lunch Time Heroes | Governor's wife |
| 2015 | The Duplex | Adaku |
| 2015 | As Crazy as it Gets | Katherine |
| 2015 | The First Lady | Michelle |
| 2015 | Fifty | Maria |
| 2016 | Wives on strike |  |
| 2016 | Okafor's Law | Ejiro |
| 2017 | מסיבת החתונה: היעד – דובאי |  |
הערות שוליים

↑  "Award-winning, multi-talented actress, Omoni Oboli". amp-pulse-ng.cdn.ampproject.org (באנגלית).(הקישור אינו פעיל)
↑  by Okogba (2016-09-24). "Untold story of Omoni Oboli's plagiarism saga: What my experience with the actress will teach Nigerian film makers - Vanguard News". Vanguardngr.com.
↑  by Ikenna (2016-09-09). "Omoni Oboli under attack, accused of stealing idea for her 'Okafor Law'' - Vanguard News". Vanguardngr.com.
↑
http://pulse.ng/movies/okafors-law-im-speaking-with-my-lawyers-jude-idada-on-theft-of-plot-by-omoni-oboli-id5531262.html
↑  Augoye, Jayne (2017). "Court injunction halts Omoni Oboli's movie screening". Premium Times.
↑  Izuzu, Chidumga (24 במרץ 2017). "Omoni Oboli served an injunction to halt release of "Okafor's Law" in Nigeria". Pulse.ng. {{cite web}}:  (עזרה)
↑  "BREAKING: Omoni Oboli Granted Go-Ahead To Release "Okafor's Law" Tomorrow, Friday". True Nollywood Stories.
↑  "The 2011 Africa Movie Academy Awards Nominees List | ::GABz Incorporated::". gabzinc.com (באנגלית אמריקאית). אורכב מ-המקור ב-2017-12-01. נבדק ב-2018-10-02.
↑  "The Sun Nollywood Personality of the Year 2015 Award is an Honour money cannot buy – Actress, Omoni Oboli - Playground.ng". Playground.ng (באנגלית בריטית). 2015-12-11. אורכב מ-המקור ב-2018-10-03. נבדק ב-2018-10-02.
↑  "Watch the Trailer for "Wives On Strike" starring Uche Jombo, Omoni Oboli, Ufuoma McDermott & More". BellaNaija.
חוקת יפן

הרישום המקורי של מבוא החוקה היפנית.
הירוהיטו (שׁוֹוָּה), קיסר יפן, חותם על החוקה החדשה, 3 בנובמבר 1946.
חוקת יפן (ביפנית: 日本国憲法) כוננה ב-3 במאי 1947, בעקבות כניעתה של יפן במלחמת העולם השנייה.
בחוקה מוגדרות מחדש סמכויותיו של הקיסר כסמליות בלבד, אשר שואב את שלטונו מריבונות העם. בחוקה זו יפן שוללת מעצמה הזכות להיות צד במלחמה ולהחזיק כוחות צבאיים, ובשל כך החוקה נקראת גם החוקה שלאחר המלחמה וחוקת השלום. החוקה נוסחה בתקופת הכיבוש האמריקאי של יפן אחרי מלחמת העולם ונועדה לשנות את שיטת הממשל המונרכית האבסולוטית בעלת המאפיינים המאפשרים פתח למיליטריזם לכדי דמוקרטיה ליברלית יציבה. החוקה, בהתחשב בזמן ובגורמים שהביאו לכתיבתה, הושפעה והוכתבה בחלקה בידי רשויות שלטון הכיבוש האמריקאיות, מה שהביא לכך שהחוקה מושפעת במידה נרחבת מן החוק הבריטי וחוקת ארצות הברית. מאז כינונה לא הוכנסו שינויים בחוקה, למרות ניסיונות לעשות כן.
חוקה זו היא החוקה השנייה של יפן במהלך ההיסטוריה שלה והיא החליפה את חוקת מייג'י (על שם מוצוהיטו (מייג'י), קיסר יפן) אשר פעלה משנת 1890 וחלק גדול ממנה התבסס על החוקה הסמכותנית ביסודה של הקיסרות הגרמנית. בחוקה 103 סעיפים והיא מחולקת ל-11 פרקים: הקיסר, ויתור על הזכות להכריז מלחמה (סעיף 9 לחוקת יפן), זכויות וחובות של העם, הפרלמנט, הממשלה, מערכת המשפט, כספים, שלטון מקומי, כללים לתיקון החוקה, החוק העליון ותוספות. לפי החוקה, יפן היא מונרכיה חוקתית ודה פקטו מדינה פרלמנטרית ריכוזית, שבה העם הוא הריבון (בשונה מחוקת מייג'י שקבעה כי הקיסר הוא הריבון, הסדר שהיה סמלי בעיקרו). החוקה קובעת חלוקה בין שלוש הרשויות השלטוניות ביפן, ומחלקת את הפרלמנט (הרשות המחוקקת; הדיאט של יפן) בין בית הנבחרים ובית היועצים. הרשות המבצעת מונהגת בידי הקבינט (ממשלה) אשר בראשה עומד ראש ממשלת יפן. בראש הרשות השופטת עומד בית המשפט העליון של יפן. חלק קטן וייצוגי בעיקרו מסמכויות הרשות המבצעת לא נתונות בידי הממשלה אלא בידי הקיסר.
החוקה נחתמה בידי הקיסר היפני, הירוהיטו, ב-1946.
היסטוריה > חוקת מייג'י

חוקת מייג'י משנת 1890 הייתה החוקה של הקיסרות היפנית החל מתקופת מייג'י. החוקה כוננה לאחר הרסטורציה של מייג'י בשנת 1868 והניחה את הבסיס להקמת מונרכיה שהיא בין חוקתית לאבסולוטית, בהתבסס על המשטרים של פרוסיה והממלכה המאוחדת באותה העת. להלכה, היה הקיסר השליט העליון, והממשלה, שהעומד בראשה נבחר על ידי מועצה קיסרית, הייתה מורכבת מנאמניו. לפי אותה חוקה, הממשלה לא נבחרה בהכרח מהנציגים בדיאט הקיסרי.
היסטוריה > הצהרת פוטסדאם

ב-26 ביולי 1945 יצאו מנהיגי בעלות הברית, וינסטון צ'רצ'יל, הארי טרומן וצ'יאנג קאי שק, בהצהרת פוטסדאם, שהכתיבה את התנאים לכניעת יפן במלחמת העולם השנייה. הצהרה זו גם גיבשה את המטרות המרכזיות של הכיבוש של בעלות הברית לאחר הכניעה: "המשטר היפני יסיר כל מכשול מפני החייאת המגמות הדמוקרטיות בעם היפני ומפני חיזוקן. יעוגנו חופש הביטוי, הדת והמחשבה, כמו גם כיבוד זכויות אדם בסיסיות". בנוסף, קבעה ההצהרה: "הכוחות הכובשים של בעלות הברית ייסוגו מיפן כאשר תושגנה מטרות אלו וכאשר תוקם, בהתאם לרצונו החופשי של העם היפני, ממשלה אחראית ובעלת נטיות לשלום". בעלות הברית חיפשו לא רק להעניש או לדרוש פיצויים מהאויב המיליטריסטי שלהן, אלא גם להחדיר שינויים מן היסוד באופי הממשל.
היסטוריה > תהליך ניסוח החוקה

מילותיה של הצהרת פוטסדאם, "המשטר היפני יסיר כל מכשול...", יחד עם הפעולות הראשונות שביצע דאגלס מקארתור, המפקד העליון של צבא הכיבוש של בעלות הברית ומושלה של יפן, לאחר כניעתה של יפן, רומזות כי לא היה בכוונתם של האמריקאים לכפות על יפן מערכת פוליטית חדשה באופן חד-צדדי. במקום זאת, האמריקאים רצו לעודד את מנהיגיה החדשים של יפן ליזום רפורמות דמוקרטיות בעצמם. אולם, אנשיו של מקארתור לא ראו עין בעין עם הבכירים היפנים בנושא כינון החוקה. הקיסר הירוהיטו, ראש הממשלה קיג'ורו שידהרה ומרבית שרי הממשלה הסתייגו מאוד מהצעד החד של החלפת חוקת מייג'י במסמך ליברלי יותר. בסוף 1945 מינה שידהרה את ג'וג'י מצומוטו, שר בלי תיק בממשלתו, לעמוד בראש ועדה של מומחים חוקתיים להציע תיקונים לחוקת מייג'י. המלצותיה של ועדת מצומוטו שהתפרסמו בפברואר 1946 היו יחסית שמרניות, ומקארתור דחה אותן מידית והורה לאנשיו לנסח מסמך חדש לחלוטין.
מרבית המסמך החדש נוסח על ידי שני קציני צבא בכירים בעלי תואר במשפטים, מיילו ראוול וקורטני ויטני, אם כי גם לאחרים הייתה יד בניסוחה. אף שלא היו יפנים, לקחו מחברי החוקה בחשבון בעת ניסוחם את חוקת מייג'י, את דרישותיהם של משפטנים יפנים ואת דעותיהם של מנהיגים פוליטיים יוניים כשידהרה וכמחליפו בתפקיד, שיגרו יושידה. מקארתור הקציב למנסחי החוקה פחות משבוע להשלים את הטיוטה, אשר הוצגה לבכירים יפנים ב-13 בפברואר 1946. ב-6 במרץ פרסמה הממשלה היפנית את קווי המתאר של החוקה המתגבשת, וב-10 באפריל נערכו בחירות לבית הנבחרים של הדיאט התשעה-עשר, אשר דנה בחוקה המוצעת. בטרם הבחירות שונה החוק כך שיתיר הצבעה של נשים.
טיוטת מקארתור, אשר הציעה בית אחד לגוף המחוקק, שונתה לאחר דרישת היפנים לכונן שני בתים, שבשניהם הנציגים יעמדו לבחירה. ברוב ההיבטים המשמעותיים האחרים, לעומת זאת, אומצו הרעיונות שנוסחו במסמך מיום 13 בפברואר בהחלטת ממשלה ב-6 במרץ. במסגרת רעיונות אלה, המאפיינים ביותר את החוקה, נמנים תפקידו הסמלי של הקיסר, הבטחת זכויות אדם ואזרח ושלילת המלחמה.
היסטוריה > אימוץ החוקה

הוחלט כי באימוץ המסמך החדש לא תופר חוקת מייג'י, אלא תתקיים רציפות חוקית. כתוצאה מכך, החוקה החדשה אומצה למעשה כתיקון לחוקת מייג'י בהתאם להוראות סעיף 73 לזו האחרונה. במסגרת סעיף זה הוגשה החוקה החדשה לדיאט הקיסרי על ידי הקיסר בצו קיסרי מיום 20 ביוני, ושם נדונה כ"הצעת חוק לשינוי החוקה הקיסרית". החוקה הישנה קבעה כי דרוש רוב מיוחס של שני שלישים בשני בתי הדיאט כדי להפוך לחוק. לאחר תיקונים להצעה בשני בתי הדיאט, אישר בית האצילים (הבית העליון) ב-6 באוקטובר את החוקה, ובית הנבחרים אישר אותה ביום למחרת, עם חמש הצבעות נגד בסך הכול. ב-3 בנובמבר חתם הקיסר על החוקה, ובכך הפך אותה לחוק. החוקה נכנסה לתוקפה חצי שנה לאחר מכן, ב-3 במאי 1947.